সে যুগে গিন্নীদের কর্মঠ এবং সুস্বাস্থের অধিকারিণী না হলে বড় বিপদ! যন্ত্র সভ্যতার সুবিধে নেই। আপনা হাত জগন্নাথ রীতি মেনে সারাদিন ধরে চলত ঘরগেরস্থালির কাজ। সে যুগে আশা করা হত বাড়ির মেয়েরা গৃহকর্মনিপুণ এবং একটি বিশাল পরিবারের জোওয়াল বওয়ার মতন শক্তিরূপিণী হবে। উইলিয়াম শেক্সপীয়র যখন ষষ্ঠবর্ষীয় বালক তখনই বাড়ির সদস্য সংখ্যা নয়। গোটা পরিবার কর্তা জন্ শেক্সপীয়রের প্রতি প্রশ্নহীন আনুগত্য প্রদর্শন করতে বাধ্য থাকতেন। তিনিও পরিবারের সদস্যদের সমস্যা ও প্রয়োজন দেখাশোনার দায়িত্বে থাকতেন। এটাই ছিল টিউডর পরিবারের দস্তুর। জন্-এর পর দ্বিতীয় গুরুত্বপূর্ণ পদাধিকারী ছিলেন পরিবারের কর্ত্রী মেরী। এরপর পরিবারের পুত্র সন্তানরা বয়স অনুযায়ী এবং সর্বশেষে কন্যা সন্তানরা। সদস্যরা নিজেদের গুরুত্ব অনুযায়ী সমাজে, পরিবারে সম্মান ও সুবিধে পেতেন। খাবার টেবিলে একটিমাত্র আর্মরেস্টযুক্ত চেয়ার শুধু জন্-এর আরাম এবং সর্ব্বোচ্চ পদাধিকারীর সম্মানের প্রতীক হয়ে রয়েছে। বাকিদের বসার জায়গা উল্লেখযোগ্য কিছু নয়।